钦定古今图书集成/理学汇编/学行典/第097卷 > 朱子大全集 > 《答林子玉》
## 钦定古今图书集成/理学汇编/学行典/第097卷 > 朱子大全集 > 《答林子玉》

窃读《太极图传》云：“阳之变也，阴之合也。” 不知阳何以言变，阴何以言合。

阳动而阴随之，故云“变合。”

又“水阴盛故居右。火阳盛故居左。” 不知阴盛何以居右。阳盛何以居左。

左右，但以阴阳之分耳。

又“木阳穉，故次火，金阴穉，故次水” ，岂以水生木，土生金耶？

以“四时之序”推之可见。

又“五殊二实，无馀欠也，不知何以见得无馀欠？” 又云：“阴阳一太极，精粗本末，无彼此也，不知何以见得无彼此？” 又云：“五行之生也，各一其性，无假借也，不知何以谓之无假借？”

此三段意已分明。更玩味之。当自见得。

又“乾男坤女。” 以气化者言。“万物化生。” 以形化者言。不知何以见得以气化言？又何以见得以形化言？

“天地生物”，其序固如此，《遗书》中论气化处可见。

又“分阴分阳，两仪立焉，分之所以一定而不可移也。不知谓名分之分，性分之分” ，

“分”，犹定位耳。

又“动静者，所乘之机也。” 此岂言其命之流行而不已者耶。

此句更连上句，玩味之，可见其意。

又以质而语其生之序，则曰“水火木金土” ，而水木阳也，火金阴也，此岂就图而指其序耶？而水木何以谓之阳？火金何以谓之阴？

“天一生水，地二生火，天三生木，地四生金。”一三阳也，
二四阴也。

又以“气而语其生之序，则木火土金水” ，而木火阳也，金水阴也，此岂即其运用处而言之耶？而木火何以谓之阳？金水何以谓之阴？

此以四时而言。春夏为阳。秋冬为阴。

又：伊川先生解孟子云：“不得于言，勿求于心” ，此观人之法。择之乃谓“不得于言” ，谓在己失之于言也。而孟子《与公孙丑问答》论知言，大概谓知人之言，不知择之之说，还可从否？

《孟子》文义，正谓“在己者失之于言”耳。然言为心声，则
在己在人皆如此也。

又：伊川先生云：“志气之帅，不可小观。” 某窃谓，以志帅气，此为养气者而言，不知所谓小观之意如何？

“不可小观”，只是不可小看了之意，更熟味之。

又切要之道，无如“敬以直内。” 又云：“有主于内则虚。” 不知直内还只是虚其内耶。

敬则无委曲，故直；直则无系累，故虚。不可便以“直内”
为“虚其内”也。

又云：“德不孤，必有邻” ，到德盛后，自无窒碍，左右逢其原也。某毕竟晓“不孤” 之义未得。

《不孤》，只是盛德意。

又云：“集义所生者，集众义而生浩然之气，非义外袭而取之也。” 不知集义何以能生气而生之意义，又如何义外袭我而取气？

则胸中浩然俯仰无所愧怍矣。非行义而袭取此气
于外，如掩袭之袭，以此取彼也。”

又见济之兄云：“中和以性言，寂感以心言。” 言伊川曾有此语，不知此语如何？

伊川无此语，只是此闲朋友如此商量耳。

又见济之兄云：“喜怒哀乐未发谓之中。” 此中是“在中” 之义，犹言喜怒哀乐是在中底道理。而伊川云：“中所以状性之体。” 段济之云：“此与‘在中之义一般看’。” 某窃恐有异同。

顷见石兄论此甚好，可更质问商量，当见异同之实
也。

又《中庸》言：“鸢飞戾天，鱼跃于渊，上下察也。” 某窃谓此“察” 字是道理著见之义，不知如何。

“察”是著见之义，然须见其所著见者是何物始得。细
观所问，似思索未深，如此汎问，恐无所益。当更革去
好高之弊，且就平易处深思反复，句读沈潜训义，久
之自然习气消除，意思开阔也。